Kontoret

***Kontoret*** (origi: *The Office*) er en britisk komiserie som gikk på BBC fra 2001 til 2003. Serien benytter seg av den observerende dokumentarfilmens virkemidler for å skape en illusjon om at hendelsene på kontoret er «virkelige», og kan karakteriseres som en type fiktiv dokumentarfilm (*mockumentary*). Serien er skapt av Ricky Gervais og Stephen Merchant. Serien blir regnet som en av de mest populære britiske komiseriene, og er hittil solgt til over 60 land. 

I 2005 ble det også produsert en amerikansk versjon av serien. Den norske komiserien *[[Etaten]]* fra 2006 har mange likheter med *Kontoret*.

## Handling
Handlingen foregår i Slough-avdelingen til papirfirmaet Wernham-Hogg, som blir ledet av David Brent (Ricky Gervais) sammen med assistenten Gareth Keenan (Mackenzie Crook). Mye av komikken oppstår når Brent skal imponere kamerafolkene og de ansatte forøvrig med sin humoristiske lederstil, og ender opp med å være ytterst diskriminerende, rasisistisk eller politisk ukorrekt. 

Vi finner også Tim Canterbury (Martin Freeman), som er forelsket i resepsjonisten Dawn Tinsley (Lucy Davis), et tema som går igjen i alle episodene. Dawn på sin side er forlovet med Lee, men er også skjult forelsket i Tim.

Livet på kontoret foregår med arbeid, teambuilding og frykten for nedskjæringer og forfremmelser.

## Hovedpersonene
### David Brent

Brent (Ricky Gervais) er sjefen for Slough-avdelingen av Wernham-Hogg. Han ser på seg selv som en renessansemann med anlegg for filosofi og musikk og ikke minst med humoristisk sans. Han tror han er alles bestevenn, og bortimot den beste sjefen i verden. Problemet er at han er alene om å synes alle disse tingene. Han er i virkeligeheten utrolig pompøs og selvsentrert, og det vises gang på gang når han hele tiden surrer rundt kameraet mens han prøver å være morsom. Det hjelper heller ikke når han prøver å være politisk korrekt, som ender med at han gjerne fornærmer kvinner, etniske minoriteter, homofile eller handikappede mennesker. Han er ingen god sjef, og beviser gang på gang at jobben er viktigere enn han er for jobben.

### Tim Canterbury

Tim (Martin Freeman) er selger på Wernham, og ser på jobben sin som utrolig menigsløs, men får seg aldri til å slutte. Han er morsom og godt likt, og bruker dagene på å flørte med Dawn og erte opp sin skrivebordsnabo Gareth. Han forsvarer til og med David ved enkelte anledninger, noe som gjør han til den mest sympatiske på kontoret.

### Gareth Keenan
Gareth (Mackenzie Crook) er teamleder på kontoret og Tims erkefiende. Han tar jobben overdrevent seriøst, er humorløs, og skryter av erfaringene sine fra reservestyrkene. Rollen som teamleder innebærer ikke annet enn en tittel, men den knuger han på for alt han synes den er verdt. Han ser på seg selv som sofistikert og sjarmerende ovenfor kvinner, samtidig som han er Davids bestevenn. Han er ingen av delene. 

### Dawn Tinsley
Dawn (Lucy Davis) er firmaets resepsjonist, og som oftest må takle Davids humor. Hun ønsker å gjøre noe helt annet. Hun forlover seg med Lee, selv om hun er forelsket i Tim. Sammen med sistnevnte bruker hun dagene til å henge, og spekulere i nye ting de kan gjøre mot Gareth.

## Priser
### 2001
* British Comedy Awards – Beste nye TV-komedie

### 2002
* BAFTA – Ricky Gervais for beste komedieopptreden
* BAFTA – Beste situasjonskomedie
* Banff Television Festival – Beste komedie
* British Comedy Awards – Ricky Gervais for beste komedieskueespiller
* British Comedy Awards – Beste TV-komedie
* Broadcasting Press Guild Awards – Beste underholdning
* Broadcasting Press Guild Awards – Forfatterpris
* Royal Television Society – Beste TV-komedie eller TV-drama

### 2003
* BAFTA – Ricky Gervais for beste komedieopptreden
* BAFTA – Beste situasjonskomedie
* Broadcasting Press Guild Awards – Forfatterpris
* Festival Rose d'Or – Sølvrose for beste situasjonskomedie
* Royal Television Society – Beste komedieopptreden
* Television and Radio Industries Club Awards – Årets komiprogram

### 2004
* BAFTA – Ricky Gervais for beste komedieopptreden
* BAFTA – Beste situasjonskomedie
* Golden Globe – Ricky Gervais for beste mannlige opptreden i musikal eller komedie
* Golden Globe – Beste musikal eller komedie
* Peabody Awards
* Royal Television Society – Beste TV-komedie eller TV-drama
* Television Critics Association Awards – Ricky Gervais for beste opptreden innen komedie 

### 2005
* Television Critics Association Awards – Beste film, miniserie eller spesial

I januar 2004 fikk *Kontoret* en Golden Globe for beste TV-musikal eller komiserie. Kontoret var den første britiske komiserien som var nominert på 25 år, og den første som vant. Gervais fikk også prisen for beste skuespiller i en musikal eller komedie.

## Eksterne lenker
*